Толькі ў адзінай ісціннай веры, ад Начальніка і Здзяйсняльніка яе, Госпада нашага Іісуса Хрыста, перададзенай і з Іерусаліма Божымі вучнямі Яго паўсюль рассеянай і прапаведанай, якая моцна і непахісна прававернымі захоўваецца, ніхто не можа сказаць і сведчыць, каб калі-небудзь кагосьці прынявольвалі і мучылі дзеля навяртання. Але самі ад злаверных па наваджэнні ворага мукі і пакуты з удзячнасцю Богу цярпелі, ускладаючы ўсю надзею на праведнага Суддзю, як напісана: “Мой суд, Я і спытаю, — кажа Гасподзь”. Дзеля гэтага і Божы апостал, калі ва ўсведамленне і пазнанне адзінае веры прыйшоў, ужо жадаў не мучыць, а самому быць умучаным, як і казаў: “Яны ішлі з судовага сходу, радуючыся, што за імя Госпада Іісуса спадобіліся ганенне перанесці”, бо ўсе, “хто хоча набожна жыць у Хрысце Іісусе, будуць цярпець ганенні”. Падобна, і нам ён кажа: каб вера ваша “была не ў мудраванні чалавечым, але ў сіле Божай”. Бо ад гэтага і прававернымі называемся. Таму носім імя прававерных, што не ад чалавечых прыдумак, мудраваннем свету гэтага складзенных розных вер, але ад Самога Госпада нашага Іісуса Хрыста перададзенай нам адзінае ісціннае веры з усіх сіл трымаемся, старанна молячыся Яму, каб не было нам папушчана вышэй нашых сіл быць выпрабаванымі, але каб заўсёднай благадаццю чалавекалюбства Свайго падаў нам руку дапамогі Сваёй і спадобіў нас у подзвігу добрым удасканаліцца, дарогу жыця прайсці да канца, веру непарушна захаваць і вечных дабротаў спадкаемцамі быць. Амінь. У лета ад Стварэння Свету 7104, ад нараджэння Хрыстовага па плоці 1595, месяца чэрвеня 24 дня гэта напісана.